సిండికేట్‌ బ్యాంకు లాభాలు రూ.417 కోట్లు
- మార్చి త్రైమాసికంలో స్వల్ప వృద్ధి
                బెంగళూరు : మణిపాల్‌ కేంద్రంగా పని చేస్తోన్న సిండికేట్‌ బ్యాంకు క్రితం ఆర్ధిక సంవత్సరం (2014-15) జనవరి నుంచి మార్చితో ముగిసిన నాలుగో త్రైమాసికం(క్యూ4)లో రూ.417 కోట్ల నికర లాభాలు సాధించింది. 2013-14 ఇదే క్యూ4లో రూ.409 కోట్ల లాభాలు నమోదు చేసుకుంది. దీంతో పోల్చితే గత క్యూ4 లాభాల్లో స్వల్పంగా 2 శాతం పెరుగుదల చోటు చేసుకుంది. బ్యాంకు మొత్తం ఆదాయం 23.2 శాతం పెరిగి రూ.6,599 కోట్లకు చేరింది. 2014 మార్చితో ముగిసిన త్రైమాసికంలో బ్యాంకు ఆదాయం రూ.5,357 కోట్లుగా ఉంది.
నికర వడ్డీపై ఆదాయం, రుణాల పునరుద్దరణ ఎక్కువగా ఉండటంతో లాభాల్లో పెద్ద మెరుగుదల చోటు చేసుకోలేదని సిండికేట్‌ బ్యాంకు ఎగ్జిక్యూటివ్‌ డైరెక్టర్‌ టికె శ్రీవాస్తవ అన్నారు. గత క్యూ4లో బ్యాంకు నికర వడ్డీపై ఆదాయం 1 శాతం తగ్గి 1,423 కోట్లకు పడిపోయింది. 2014-15 ఇదే క్యూ4లో రూ.1,433 కోట్ల ఎన్‌ఐఐ నమోదయ్యింది.
గత క్యూ4లో బ్యాంకు గ్లోబల్‌ అడ్వాన్స్‌లు 17 శాతం పెరిగి రూ.2,05,804 కోట్లకు చేరింది. ఇదే సమయంలో డిపాజిట్లు 20 శాతం పెరిగి రూ.2,55,388 కోట్లుగా నమోదయ్యాయి. దేశీయ కరెంట్‌ ఎకౌంట్‌ అండ్‌ సేవింగ్‌ ఎకౌంట్‌ (కాసా) 14 శాతం పెరిగి రూ.63,671 కోట్లుగా నమోదయ్యాయి. 2015 మార్చితో ముగిసిన త్రైమాసికంలో బ్యాంకు స్థూల, నికర నిరర్థక ఆస్తులు వరుసగా 3.13 శాతం, 1.90 శాతానికి ఎగిశాయి. గతేడాది ఇదే కాలం నాటికి జిఎన్‌పిఎ, నికర ఎన్‌పిఎ వరుసగా 2.62 శాతం, 1.56 శాతంగా నమోదయ్యాయి. తాజాగా రూ.820 కోట్ల మొండి బాకీలు పోగయ్యాయి. గత నాలుగో త్రైమాసికంలో ప్రధానంగా పారిశ్రామిక, వ్యవసాయ రంగాల్లో అధిక నిరర్ధక ఆస్తులు నమోదయ్యాయని శ్రీవాస్తవ పేర్కొన్నారు. మొత్తం ఆర్ధిక సంవత్సరంలో రూ.2500 కోట్ల మొండి బాకీలు నమోదయ్యాయన్నారు. ఆర్ధిక వ్యవస్థ స్తబ్దత నేపధ్యం కూడా మొండి బాకీలకు ఆజ్యం పోసిందన్నారు. 2014-15గాను బోర్డు ఆఫ్‌ డైరెక్టర్లు ప్రతి షేర్‌పై 47 శాతం డివిడెండ్‌ను ప్రతిపాదించింది.
మీ స్నేహితులకు రికమెండ్ చెయ్యండి